CELEX: 32021D0103
Language: lt
Date: 2021-01-29 00:00:00
Title: Komisijos įgyvendinimo sprendimas (ES) 2021/103 2021 m. sausio 29 d. kuriuo anglies dioksidas nepatvirtinamas kaip esama veiklioji medžiaga 19-o tipo biocidiniams produktams gaminti (Tekstas svarbus EEE)

2021 2 1   
               
               
                  LT
               
               
                  Europos Sąjungos oficialusis leidinys
               
               
                  L 34/31
               
            
         KOMISIJOS ĮGYVENDINIMO SPRENDIMAS (ES) 2021/103
         2021 m. sausio 29 d.
         kuriuo anglies dioksidas nepatvirtinamas kaip esama veiklioji medžiaga 19-o tipo biocidiniams produktams gaminti
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 89 straipsnio 1 dalies trečią pastraipą,
         kadangi:
         
                     (1)
                  
                  
                     Komisijos deleguotajame reglamente (ES) Nr. 1062/2014 (2) pateiktas esamų veikliųjų medžiagų, kurias reikia įvertinti, kad būtų galima patvirtinti kaip tinkamas biocidiniams produktams gaminti, sąrašas. Tame sąraše yra anglies dioksidas (EB Nr. 204-696-9; CAS Nr. 124-38-9). Tame sąraše yra ir anglies dioksidas, gautas deginant propaną, butaną arba jų mišinį. Pastarajam šis įgyvendinimo sprendimas netaikomas;
                  
               
                     (2)
                  
                  
                     visi dalyviai atsisakė rūpintis tuo, kad anglies dioksidas būtų naudojamas 19-o tipo biocidiniams produktams (repelentams ir atraktantams) gaminti. Europos cheminių medžiagų agentūra paskelbė atvirą kvietimą perimti dalyvio vaidmenį pagal Deleguotojo reglamento (ES) Nr. 1062/2014 14 straipsnio 1 dalies a punktą. Pranešimo pagal to reglamento 17 straipsnį pateikta nebuvo. Pagal Deleguotojo reglamento (ES) Nr. 1062/2014 20 straipsnio pirmos pastraipos b punktą turėtų būti priimtas sprendimas nepatvirtinti veikliųjų medžiagų, kurių patvirtinimu niekas nebesirūpina pagal atitinkamo produktų tipo peržiūros programą;
                  
               
                     (3)
                  
                  
                     todėl anglies dioksidas (EB Nr. 204-696-9, CAS Nr. 124-38-9) turėtų būti nepatvirtintas kaip veiklioji medžiaga 19-o tipo biocidiniams produktams gaminti;
                  
               
                     (4)
                  
                  
                     esami 19-o tipo biocidiniai produktai, kurių sudėtyje yra anglies dioksido, gali būti toliau tiekiami rinkai ir naudojami iki Reglamento (ES) Nr. 528/2012 89 straipsnio 2 dalies antroje pastraipoje nustatytų datų;
                  
               
                     (5)
                  
                  
                     bet kuriuo atveju anglies dioksidas yra įtrauktas į Reglamento (ES) Nr. 528/2012 I priedo 6 kategorijos medžiagų sąrašą. Todėl 19-o tipo biocidiniai produktai, kurių sudėtyje yra anglies dioksido, gali būti tiekiami rinkai ir naudojami, jei jiems suteiktas autorizacijos liudijimas pagal tą reglamentą ir jie atitinka I priede dėl anglies dioksido nustatytas sąlygas ir specifikacijas;
                  
               
                     (6)
                  
                  
                     šiame sprendime nustatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Anglies dioksidas (EB Nr. 204-696-9, CAS Nr. 124-38-9) nepatvirtinamas kaip veiklioji medžiaga 19-o tipo biocidiniams produktams gaminti.
         
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2021 m. sausio 29 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 167, 2012 6 27, p. 1.
         
            (2)  2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).